Sklep II Ips 426/2003
Sodna praksa Vrhovnega sodišča, 2003-10-06

dovoljenost revizije - preživninski spor - zvišanje preživnine - zavrženje revizije

V sporih zaradi zvišanja preživnine se dovoljenost revizije presoja po kriteriju iz drugega odstavka 367. člena ZPP, saj kriterij iz 1. točke tretjega odstavka istega člena ne pride v poštev.

Sodišče prve stopnje je razsodilo, da mora toženec tožnici od 1.3.2000 dalje plačevati od 15.768 SIT na 40.000 SIT zvišano mesečno preživnino in presežni tožbeni zahtevek za plačevanje še za 5.000 SIT zvišane preživnine zavrnilo. Sodišče druge stopnje je toženčevi pritožbi delno ugodilo in razsodilo, da se preživnina zviša od 15.768 SIT na le 25.000 SIT mesečno, v ostalem delu pa je toženčevo pritožbo zavrnilo.

Toženec v pravočasni reviziji proti zavrnilnem delu sodbe druge stopnje uveljavlja revizijski razlog zmotne uporabe materialnega prava. Predlaga, da se tožbeni zahtevek za zvišanje preživnine zavrne ali pa se sodbi obeh sodišč razveljavita in zadeva vrne sodišču prve stopnje v novo sojenje.

Toženec je kasneje vložil tudi predlog za obnovo postopka. Sodišče prve stopnje je postopek obnove prekinilo do končanja revizijskega postopka.

Revizija je bila vročena tožnici, ki nanjo ni odgovorila in Državnemu tožilstvu Republike Slovenije, ki se o njej ni izjavilo (tretji odstavek 375. člena Zakona o pravdnem postopku - ZPP).

Revizija je izredno pravno sredstvo proti pravnomočni sodbi sodišča druge stopnje. Glede na tako naravo revizije zanjo veljajo drugačni pogoji kot za pritožbo, ki je redno pravno sredstvo proti sodbi sodišča prve stopnje. Gre za vprašanje dovoljenosti revizije in tudi za vprašanje razlogov izpodbijanja. Dovoljenost revizije je odvisna med drugim tudi od tega, kakšen je pravni temelj spora in kakšna je vrednost z revizijo izpodbijanega dela sodbe druge stopnje. Kriteriji za to presojo so določeni v 367. členu ZPP.

Spor zaradi plačevanja preživnine je premoženjske narave. Po kriteriju iz drugega odstavka 367. člena ZPP je revizija v premoženjskih sporih dovoljena le, če vrednost izpodbijanega dela sodbe druge stopnje presega znesek 1.000.000 SIT. Izjeme od kriterija revizijske vrednosti spornega predmeta so določene v tretjem odstavku 367. člena ZPP. Ta za preživninske spore v 1. točki določa, da je revizija vselej dovoljena v tistih sporih o preživljanju, v katerih je preživnina prvič določena ali ukinjena.

V obravnavani zadevi gre za spor zaradi zvišanja preživnine, ki je bila že prej sodno določena, kasneje pa tudi že zvišana z meritorno sodbo (sodbi Temeljnega sodišča v Bosanski Krupi P 699/87 in P 909/88 - priloga pod A 20 spisa) in še s sodno poravnavo (sklenjena pri istem sodišču pod P 336/90 - priloga pod A 19 spisa). Ker zato izjema iz 1. točke tretjega odstavka 367. člena ZPP ne pride v poštev, je treba dovoljenost revizije presojati po kriteriju iz drugega odstavka 367. člena ZPP.

Tožbeni zahtevek za zvišanje preživnine je denarni zahtevek, ki se nanaša na ponavljajoče se bodoče dajatve. Za take zahtevke se vrednost spora ugotavlja po 40. členu ZPP, po katerem se vzame seštevek ponavljajočih se bodočih dajatev, vendar največ seštevek dajatev za dobo petih let. Ker plačevanje zvišane preživnine v tej zadevi ni časovno omejeno, je revizijsko sodišče pri opredelitvi revizijske vrednosti spornega predmeta upoštevalo daljšo dobo. V reviziji je sporno zvišanje preživnine od 15.768 SIT na 25.000 SIT mesečno, torej zvišanje za 9.232 SIT mesečno, kar za dobo petih let ali 60 mesecev predstavlja revizijsko vrednost spornega predmeta v znesku 553.920 SIT. Navedeni znesek ne presega za dovoljenost revizije mejnega zneska 1.000.000 SIT iz drugega odstavka 367. člena ZPP.

Revizijsko sodišče je zato na podlagi 377. člena ZPP odločilo kot v izreku te revizijske odločbe, ki zajema tudi odločitev o toženčevih priglašenih revizijskih stroških.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.